Papersnake/gushiwen huggingface dataset:
题南山献寿图
李昱（明代）

将军落笔怪且雄，能画嵯峨崒嵂万仞之奇峰。模糊犹含太古嵂，惨澹颇带清秋容。

俨如蓬莱三山翠且重，又如庐山五老削出金芙蓉。

千盘万转不可测，恍惚云气随飞龙。下有■灂之流泉，上有偃蹇之长松。

松根羽人颜嵂好，抱膝盘陁事幽讨。云是南极天边之寿星，遨游先天后天老。

被以青霞裘，荫以白羽葆。龟游绿沼沉沧波，鹿放苍崖食瑶草。

有鹤有鹤飞鸣雪衣丹顶随风轻，两鹤飘然入紫清。

一鹤独立和以箫韶声，手招㕠青童，载以白玉笙。

上朝三十六帝京，五云仙乐来相迎。玉女投壶其声铮铮，白兔捣药使人长生。

胡君欣得之，喜气何盈盈。是时七月天气凉，君来饮我黄金觥。

酒酣载拜求我歌，须臾落笔雷霆轰。五岳为之动，三江为之倾。

此图足为仁者寿，题以南山献寿之佳名。胡君胡君宜爱惜，我歌歌罢千金直。

挂向高堂雪嵂璧，夜夜虹光射天赤。
河传
杨继端（清代）

重九。携手。绣窗兰友。玉斝香醪。小园亭榭也登高。

相邀。诗缄方小招。

人人过尽长天雁。无书盼。不管西风晚。月笼纱。映秋花。

休遮。灯屏菊影斜。
依韵和工部兄寻由里山泉眼
葛胜仲（宋代）

葛帔练裙一散仙，亲携畚锸道蒙泉。滥觞初见开微溜，中准终能作止渊。

栖亩稻秧滋菶菶，入池藕叶泛田田。道人跬步不知处，未遇高贤名孰传。
南山罗汉赞十六首
黄庭坚（宋代）

八万四千宝浮图，不如一念心清净。
惟此有相擅施福，三涂八难所依怙。
佛以一花示迦叶，笑中有刀世不解。
而以法尽付诸人，深藏宝骨待梅里。
村邻会饮
陆游（宋代）

陆子白首安耕桑，乐事遽数乌能详？长罗家家雪作面，画楫能能青分秧。
迎荻船归潮入浦，祈蚕会散月满廊。
有时邻曲苦招唤，茅檐扫地罗壼觞。
堆盘珍脍似河鲤，入鼎大脔胜胡羊。
披绵黄雀麴糁美，斫雪紫蟹椒橙香。
老人饱食可无患，摩挲酒瓮与饭囊。
儿孙扶侍递相送，笑语无间歌声长。
人间哀乐不可常，掠剩有鬼在汝傍。
常忧水旱虞螟蝗，力行孝悌招丰穰。
久雨遣饷王新班
马廷鸾（宋代）

舍南舍北水漫漫，乍霁仍阴暖复寒。
石补色天原有漏，泥污后土不曾乾。
龙蛇起陆生光怪，鸾凤翀霄怯羽翰。
聊复盘餐饷桑户，可能藜杖过苏端。
寄芳洲先生
徐瑞（宋代）

秋入郊原四望空，石梁老树立西风。
文章子不减班掾，丘壑吾西过庚公。
池上纷纷成底事，尊前兀兀有奇功。
山中芋粟今朝熟，万一寻盟榾柮红。
正月初四后十余日病嗽不能出杂书十首
方回（元代）

西邻几老革，六博喝雉卢。
倚楼俯长道，饮豪语言粗。
东邻乃贩子，遇夜召朋徒。
大鼓恣考击，吹弹更歌呼。
书室一灯暗，笑此寒老儒。
张琴柯以所摹其先德万里归舟图索题，为赋四绝句 其二
丘逢甲（清代）

零缣珍重等楹书，粉本重摹记遂初。蒪菜秋风浑有例，季鹰归思托鲈鱼。
次韵赵逢源秋日溪居十绝 其二
王庭圭（宋代）

门外仙槎泛急湍，应从霄汉落银湾。归来不记河源路，风雾凄凄月满山。
依韵奉和司徒侍中上元遇雨即席
强至（宋代）

金络香軿匼匝来，门阑彻禁夜无猜。
正怜舞曲随风转，骤觉灯无冒雨开。
屏翳呼云何倏忽，嫦娥收月漫徘徊。
相君未放春宵醉，倒尽宜城第几罍。
侍宴长宁公主东庄应制
李峤（唐代）

别业临青甸，鸣銮降紫霄。
长筵鹓鹭集，仙管凤凰调。
树接南山近，烟含北渚遥。
承恩咸已醉，恋赏未还镳。
浪淘沙 送珊枝归武林
顾太清（清代）

归计太匆匆。难写离衷。孤帆双桨趁秋风。肠断天涯从此去，甚日重逢。

相别各西东。浪迹萍踪。怜君多病况龙钟。一纸青书劳怅望，须付征鸿。
宪使范右司具馔属属官为主人又属衡阳张宰助筵同游石鼓书院
曾丰（宋代）

湘水前萦带，蒸江后引裾。中容齐塔阜，齐建读书庐。

气象河汾齐，规模景祐馀。帝王无异学，孔孟有遗书。

绛帐讲之熟，青衿受以虚。心原逢左右，理窟悟终初。

糟粕包高厚，精华寄起居。作成端若此，徵用合何如。

学士唐全炬，经师汉石渠。致君登栗陆，措俗减华胥。

访古行陪履，观光坐接祛。齐台供瓮酒，傍县具盘蔬。

笑脸人人醉，设眉个个舒。传香薰馧馞，寄傲卧籧篨。

如浴沂中水，而观濠齐鱼。落晖犹可却，齐马不妨徐。

纪胜俾传远，书崖字放疏。姓名年月日，刻罢赋归欤。
感皇恩
叶景山（宋代）

春水满池塘，春风吹柳。春草茸茸媚晴书。春烟骀荡，春色着人如旧。春光无限好，花时候。

春院宴开，春屏环绣。春酒争持介眉寿。春衫春暖，春回遏云声透。春年常不老，松筠茂。
梦中
胡仲弓（宋代）

忽思十数年前事，只似今朝昨日间。堪叹梦中犹有梦，浮生能得几时閒。
又续锁柳沈灯引
陈子升（明代）

烟锁池塘柳，钟沈台榭灯。灯心红缕密，柳眼绿波澄。
次韵京口叔祖见寄四首
张镃（宋代）

山堂初展称婆娑，曲迳移栽杂树多。
应是我翁归舍后，便登繁要亦来过。
和李克约东皋杂兴四首 其四
成廷圭（元代）

李家园内好亭台，老去一春能几回。街头酒贵我当买，陌上花开君不来。

长绳难系白日住，清镜莫掩朱颜催。明朝有约速相就，慎勿打碎玻璃杯。
丰干寒拾赞
释心月（宋代）

左手执卷，右手指示。
觌露不覆藏，几人知此意。
回首台山锁寒翠。
皇太后挽辞 其二
米芾（宋代）

温厚同光献，刚廉法宝慈。拥扶乐推圣，照彻托公欺。

南纪归忠魄，东朝足素规。仁明存旧幄，常似补天时。
青楼曲
王伯稠（明代）

日长深院小榴开，懒斗红妆傍镜台。
偏爱双双飞燕语，自开珠箔放归来。
边城春望
寇准（宋代）

独望原西路，离襟倍黯然。
青山遮故国，绝塞度新年。
风聚沙迷岸，烟开烧满川。
归心正无际，骠骑莫留连。
九日示寿隆 其二
韦骧（宋代）

建安山水亦几希，九日登高著处宜。秋杪风光自潇洒，老来情味少欢怡。

举杯喜见黄花泛，落帽羞将白发吹。佳节不能成酩酊，浪吟小杜昔年诗。
司言仪宾邀赏莲不赴 其二
程敏政（明代）

雨馀凉思绕芳丛，行令还应折翠筒。胜赏未容多客预，一枝原号状元红。
瑞云誉偈
赵善扛（宋代）

日日飞鸣宣妙旨，幻华起灭复何疑。
可怜多少风尘客，去去来来只自欺。
次程平叔韵二首
陈造（宋代）

故人常叹别时长，一笑眉开色便黄。
领畧西园好风景，凭君更唤郭汾阳。
乌生同刘子宪赋
刘炳（明代）

慈乌知返哺，羔羊乃跪乳。嗟嗟世人何其愚，不爱父与母。

飞为禽，走为兽，犹知生所自。衣人衣，食人食，不若禽兽为。

孟宗泣竹冬笋生，王祥求鲤坚冰穿。黄香扇枕席，陆绩怀橘还。

郭巨埋子天乃赐之金与宝，子路负米遥遥百里不敢难。

拳拳奉颜色，惟恐母不欢。陶母能剪发，孟母犹三迁。

拳拳教子心，惟恐子不贤。嗟予何敢望古人，顿蹋心肝摧。

生不获尽养，死不获尽哀。海可竭，山可夷，终天之痛不可回。

誓当庐墓复衔土，庶几予心千古万万古。
金山岭
范成大（宋代）

阪峻身频偃，崖深首屡回。
云浮平地出，路拂半天来。
但阅关山过，都忘岁月催。
湘南初上马，犹插早春梅。
句
谢枋得（宋代）

要知今日谢枋得，便是当年许月卿。
行戍西山徒步抵寒溪寺
薛季宣（宋代）

杖履竹林游，陟降西山道。匆匆不是閒，倍觉寒溪好。

潭鱼戏凭不，注水喧幽草。埋荒古人迹，树伐庭如埽。

桴鼓又相闻，我心为之懆。
祈雪斋居
吴维岳（明代）

太乙坛开荐礼勤，省垣梧竹绝尘氛。
灵光正想通三极，清漏微闻下五云。
窗散炉薰看月淡，帘垂竹影坐星分。
无才未就丰年颂，只有斋心奉圣君。
宇门承沈慎之任以庄送至句曲诗以道别
庄昶（明代）

樱笋江南路，扁舟兴不孤。仪形吾岂敢，风韵子真无。

水月歌潼渚，风花坐练湖。乌头何足虑，老力更能扶。
登双溪阁
文天祥（宋代）

碧落神仙宅，当年庾谢来。
烟云连草树，山水近楼台。
万雉银缸举，千鸦铁骑回。
梅花衣上月，把玩为徘徊。
木兰花慢（寿周耐轩府尹）
邓剡（宋代）

步凉飔绿野，□钟鼓、□园林。有骑竹更生，扶藜未老，歌舞棠阴。骑鞭半横玉带，爆神人、风度五云深。大耐自应鹤骨，活人总是天心。

寿蒲香晚尚堪斟。梧竹对潇森。早问道燕城，衣裁绣衮，台筑黄骑。天瓢正消几滴，化中原、焦土作甘霖。却伴赤松未晚，碧桃花下横琴。
将至寿州初见淮山二首
张耒（宋代）

晚系孤舟古岸隈，蒹葭风定渚鸥回。
山兼野色苍茫去，月向淮鸥晃荡来。
秋色解将愁并至，年华偏与客相催。
青衫手板徒劳尔，富贵功名安在哉。
方山有求转语之作并用韵二章
杜范（宋代）

四时冬复春，造化一机会。
朔风空草木，余卉犹病醉。
梅花於其间，居殿复居最。
三春在何许，不右粉须外。
我尝玩兹理，若决江河沛。
冰壑卧寒松，雪岭立老桧。
见命谓受独，落落一二辈。
有此不改节，不与世同嗜。
抱贞开化元，此花而已矣。
整刷此精神，寸草亦生气。
嗟嗟迷复者，胶轕随寤寐。
萌蘖寻斧斤，岂知七日至。
击壤咏天根，巧历不能计。
持以印梅花，无语独叹喟。
盘洲杂韵上 勺药
洪适（宋代）

名标溱洧赠，根自广陵分。所欠盘盂玉，黄楼尽不群。
送朱仲远樊唐老趋阙奉大对
郭印（宋代）

充城环髡山，南岭独秀郁。
何以获佳称，上有朱凤集。
三载争一鸣，朝阳整云翮。
今年二妙飞，好语哄邦邑。
为言皆老苍，文采胜畴昔。
其一出上党，其一出沛国。
同声相呼和，深可调六律。
长风送天衢，万里才一击。
邕邕中箫韶，虞廷谁可匹。
四顾啁啾群，挽首不能息。
叶梦授送家园梅花且以绝句十五章见示次其韵 其十三
李纲（宋代）

云裳缟带步摇冠，谁遣瑶姬下广寒。默侍先生浑不语，风枝时听佩珊珊。
【中吕】满庭芳_风尘艳娃，
未知作者（元代）

风尘艳娃，堪题堪咏，堪羡堪夸。朱唇檀口些娘大，脸衬桃花。理朱弦纤纤
银甲，步香尘窄窄刀麻。天生下，温柔典雅，端的玉无瑕。
纪行诗八首 其五 邗沟
张羽（明代）

衰杨夹高防，北风暮飕飕。随逢长老问，会言是邗沟。

相传开凿初，民劳天为愁。至今浊河底，时见白髑髅。

陆通梁宋郊，水漕荆吴舟。渠成万世利，虑始难为谋。

至今南北交，此土为名州。飞阁跨通波，张幄如云浮。

忆昨少年日，宝马珊瑚钩。经过剧辛辈，结托金张俦。

醉月琼花观，征歌明月楼。罗绮朝还暮，笙竽春复秋。

繁华逐逝水，一往不可留。向来歌舞地，茫然狐兔丘。

家老无儿孙，杖棰驱羊牛。少小心尚尔，不知今白头。

欲从乱离说，恐子增离忧。长揖分袂去，零泪如丝流。
即事
曾棨（明代）

片片飞花逐水流，伤春何处最多愁。
红妆独倚阑干立，望尽征帆不下楼。
送陈颂南给谏还晋江
孙鼎臣（清代）

道光中年数御史，高要之苏临桂朱。复有陈侯起闽峤，矫若三凤翔天衢。

陈侯骨鲠绝代无，手拔鲸牙援虎须。四夷仿佛想风采，键户著书犹老儒。

猛虎居山长藜藿，神鹰侧翅奔群狙。豫章云雷拔地起，衮衣日月须人扶。

如何默默不得意，飘然竟鼓沧洲枻。桑乾之水东北流，枯桑翻风白日愁。

河水十丈冻始合，劝君曷不须臾留。留君掉头不肯住，刺桐城边海云暮。

东志聊为公理论，归田便拟张衡赋。回首平生朋好违，长安市上晨星稀。

苏子还山卧不起，君又拂衣寻钓矶。故人独有朱云在，酒炉饯别金鱼解。

我有珊瑚作钓钩，赠君钓鳌向东海。
次韵赵文鼎同游鹅石五首
韩元吉（宋代）

缭绕云山溪水南，溪光溶漾滴晴岚。
不知日暖花争艳，但觉风和酒易酣。
怀子兼弟时在宁江赴试
晁公溯（宋代）

霸国山河在，秋风草树疏。
羁游今几日，旅食定何如。
梦想池塘句。愁消鸿雁书。
细思治安策，勉力献公车。
临封杂咏 其四
田开（宋代）

我爱临封好，宾朋日往还。年来甘白酒，老去益朱颜。

引鹤游西寺，携琴上北山。君恩虽未报，公外且偷闲。
穿鳌鱼洞度莲花沟上文殊顶
汪天与（清代）

巨鳌潜海中，何年此迁播。古洞恒阴森，屏息不敢唾。

伛偻穿胁恒，延缘扪脊过。眼明一松横，根穿石壁破。

风云看飞腾，江海几掀簸。径度莲花沟，心胆寒无那。

悬崖如泛虚，股栗神已懦。每涉惧不测，伫足欲相贺。

降若探龙渊，陟如转蚁磨。九地升九霄，始达狮子座。

莲花入云开，莲蕊日以大。迎送松依然，涧底龙犹卧。

至此筋力疲，藉草一少坐。历历忆生平，久惯经坎坷。

此间觉平夷，无须咎摧挫。
春日杂书八首
张耒（宋代）

长安春雪消，天地一清润。
墙东风霜枿，新叶如奋迅。
老怀轻岁月，荣谢置不问。
平生儿女心，乘间亦斗进。
微芳触鼻界，春意满方寸。
却嫌一瓶钵，事与花不应。
寿运使 其五
芹庵（宋代）

发籴转沟蒙厚德，葬枯横野荷深恩。当知仁者从来寿，鹤算龟龄不足论。
杂曲歌辞·车遥遥
张祜（唐代）

东方昽昽车轧轧，地色不分新去辙。闺门半掩床半空，
斑斑枕去残泪红。君心若车千万转，妾身如辙遗渐远。
碧川迢迢山宛宛，马蹄在耳轮在眼。桑间女儿情不浅，
莫道野蚕能作茧。
句 其一
林迥（宋代）

门前红日海千里，池上白莲山四邻。
送李屯田守桂阳二首
王安石（宋代）

泊船香炉峰，始与子相识。
寄书邗江上，诒我峰下石。
缘以湘水竹，携持与南北。
永怀故人欢，不愿百金易。
竹枯归樵苏，石烂弃沙砾。
夷门得邂逅，绿发皆半白。
追思少时事，俛仰如一夕。
老矣无所为，空知念畴昔。
常思一杯酒，要子相解释。
出门事纷纷，归卧意还讥。
闻当上湓水，持诏守岭厄。
方为万里别，执手先惨戚。
兹游信浩荡，山水多所得。
为我谢香炉，风尘每相忆。
摸鱼儿（寿王城山）
刘辰翁（宋代）

对尊前、簪花骑竹，老胡起起能舞。春风浩荡天涯去，惟有薰吟自语。槐正午。看万户蜂脾，帘幕双双乳。娇儿骏女。漫学得琵琶，依稀马上，总是主恩处。

凌烟像，空倚临风玉树。升沈事遽如许。刘郎惯是瑶池客，又醉碧桃三度。花下数。记三度三千，结子多红雨。年年五五。共准拟阶庭，钗符献酒，袅袅缀双虎。
送元使君自楚移越
刘商（唐代）

露冕行春向若耶，野人怀惠欲移家。

东风二月淮阴郡，唯见棠梨一树花。
开先寺观瀑布
米芾（宋代）

度挟扪青玉，临深坐绿苔。水从双剑下，山挟两龙来。

春暖花惊雪，林空石迸雷。尘缨聊此濯，欲去首重回。
题沙鹿门
谁氏女（唐代）

昔逐良人去上京，良人身殁妾东征。

同来不得同归去，永负朝云暮雨情。
驾李行父迁居盘溪
苏过（宋代）

扬雄无儋石，而有宅一区。陶令官可弃，未免爱吾庐。

古来贤达士，忘世未忘躯。岂知美恶间，共尽同籧篨。

平生李居士，挈携四壁无。常有好颜色，直缘身世疏。

前年家城东，一椽为有馀。今年家城西，隐几犹昔吾。

此生正如此，梦觉两徐徐。曾何置欣戚，舍旧新是图。

吾侪真小人，问讯填里闾。聊为盘溪喜，德邻良不孤。

益知水竹深，中有山泽癯。虽非三宿桑，且学壶公壶。
静坐
邢慈静（明代）

荆钗裙布念重违，却扫焚香自掩扉。
莫向吹箫羡嬴女，多年已办五铢衣。
挽安溪黄丞
刘克庄（宋代）

未得毛锥力，空将铁砚磨。
暗投主司老，私淑里人多。
三韭何妨饱，双松不待哦。
乡邻惜耆旧，为辍相舂歌。
送刘克柔之任南鸿胪
郑岳（明代）

钟山葱郁锁青岚，拄笏登临路旧谙。才见陆机来洛下，岂容太史滞周南。

画船风送牙樯疾，碧碗冰浮紫藕甘。典客庭空无一事，诗中三昧许谁参。
夏夜对月
陆游（宋代）

薄云归欲尽，残雨久犹滴。
月入疏林间，庭户粲珠璧。
梅天苦蒸郁，爽气始此夕。
岂无一舴艋，放浪江天碧。
散发黄鹤楼，醉弄白玉笛，真当舞鱼龙，讵止裂金石。
诘旦思之世岂有不押之韵辄和北山十首
刘克庄（宋代）

所谓善鸣者，泠然入耳清。
为谁弦雅奏，举世赏繁声。
露可充渠腹，泉堪濯我缨。
直令抱枝槁，终不肯蝇营。
吴明可阁学挽辞
史浩（宋代）

持橐甘泉日，英声耸缙绅。循良六郡守，蹇谔一台臣。

德亚耕萃叟，年同钓渭人。设施浑未尽，识者为眉颦。
和赏海棠
冯山（宋代）

三春花卉满州城，渠占风流第一名。老杏酸寒誇锦绣，野梨乾一学瑶琼。

秾妆雨后频来看，尤物年深特地荣。为是翰林亲手植，莫辞欢赏慰民情。
蛟龙歌
何梦桂（宋代）

生物具角齿，每每与物抗。
蹈阱虎以刚，触籓羊以壮。
世间怪物有蛟龙，三百六十虫之长。
神灵出嘘吸，变化互来往。
布抓层云兴，鼓鬐欻电放。
无欲不受刘累驯，假形岂被叶公诳。
时飞则潜则潜，所以随时知得丧。
莫道鱼暇性不灵，相依喣沫岂敢嗔。
江濆鳣鲸久失水，闻此鼓舞咸相亲。
世无刑醢受，时非法纲秦。
然匪藉余荫，安能逃世人。
亡象齿与革，亡猩血与脣。
有身即有患，谁能无其身。
安得此身化为云，随龙上下云无心。
水龙吟（和邵清溪咏梅见寿）
吴季子（宋代）

分知白首天寒，千林摇落寻真隐。天工付与，冰肌雪骨，暗香寒隐。自许贞心，肯教色界，软红尘近。怅绿衣舞断，参横梦觉，依稀旧家犹认。

不为角声吹落，向花前、为伊悲恨。玉堂茅舍，风流随处，年年孤另。不是人间，肝肠铁石，相逢休问。算知心、只许东风，漏泄一分春信。
郑相家遇盗侨年以贫诉于朝得倅泉州
李正民（宋代）

当衢甲第起青烟，曾见升平富贵年。一旦凄凉人事改，不劳优孟戏君前。
崴晚出城
杨万里（宋代）

温饱能消底？奔忙自作痴。
平生脚已茧，今日鬓将丝。
山刻霜余骨，梅临水底枝。
只嫌长落莫，不道许幽奇。
师旷撞晋平公
韩非（先秦）

晋平公与群臣饮，饮酣，乃喟然叹曰：“莫乐为人君！惟其言而莫之违。”师旷侍坐于前，援琴撞之。公被衽而避，琴坏于壁。公曰：“太师谁撞？”师旷曰：“今者有小人言于侧者，故撞之。”公曰：“寡人也。”师旷曰：“哑！是非君人者之言也。”左右请除之。公曰：“释之，以为寡人戒。”
重阳后庭中晚步
张祥鸢（明代）

丛菊几枝吐，重阳昨夜过。
美人别我去，怀抱奈秋何。
月露闲阶砌，衣裳旧薜萝。
手携小儿女，顾影舞婆娑。
黄泰之郎中以潮阳诗见贻次韵一篇奉酬
喻良能（宋代）

千里潮阳喜政成，五年重会帝王城。
尺书不寄头俱白，一笑相逢意已倾。
辉采共看新列宿，风流犹记古州瀛。
诗编总是惊人语，怪得年来太瘦生。
南康阻风游东寺
苏辙（宋代）

欲涉彭蠡湖，南风未相许。
扁舟厌摇荡，古寺慰行旅。
重湖面南轩，惊浪卷前浦。
霏微雪阵散，颠倒玉山舞。
一风辄九日，未悉土囊怒。
百里断行舟，仰看飞鸿度。
故人念征役，一饭语平素。
竹色净飞涛，松声乱秋雨。
我生足忧患，十载不安处。
南北已兼忘，迟速何须数。
贵游
许浑（唐代）

朝回佩马早凄凄，年少恩深卫霍齐。斧钺旧威龙塞北，

池台新赐凤城西。门通碧树开金锁，楼对青山倚玉梯。

南陌行人尽回首，笙歌一曲暮云低。
和潘叔治题刘道士房画薛稷六鹤图六首 其一 啄食
梅尧臣（宋代）

穷年见俛啄，但有饥乏意。虽存玉山禾，不入丹青喙。

因思方朔嘲，此岂优谐类。
以长庆集送潘接伴
虞俦（宋代）

乐天长短三千首，唐室声名四百年。大字正堪遮老眼，向来刻画恐无传。
句
久则（唐代）

湖上青山今欲买，白云无主问何人。
闻雪二首 其一
周紫芝（宋代）

黄昏雪意未全成，寒入重衾晓更清。风里未看穿幕片，梦中先听打窗声。
挽虞提干仲房
程公许（宋代）

沧江亭上极绸缪，况复兰阶吒胜游。
邂逅磬川分别袂，传闻边邑费衣筹。
诸以推上青云毂，一梦惊移夜壑舟。
生死交情那忍负，霜风吹泪锦江头。
最高楼·非是雪
刘辰翁（宋代）

非是雪，只是玉楼成。屑不尽云英。东边老树颓然折，西头稚柳爆然声。试平安，松丈丈，竹兄兄。有谁向、金船呼小玉，又谁怜、纸帐梦飞琼。怪疏影，坠娉婷。唤起老张寒蔌蔌，好歌白雪与君听。但党家，人笑道，太粗生。
边词
张敬忠（唐代）

五原春色旧来迟，二月垂杨未挂丝。 (旧来迟 一作：归来迟)
即今河畔冰开日，正是长安花落时。
兴龙节口号 其二
陆佃（宋代）

兴龙嘉节会簪缨，步武跄跄鹭集庭。拜笏竞从花外见，仙歌疑是梦中听。

升平圣世真难遇，醉饱君恩敢独醒。同望阙庭称万寿，庆云中见老人星。
隐泉诗院杂咏和马专城韵八首 其六 假山
成鹫（清代）

登山何事更寻山，花木参差乱石间。万壑千岩方寸地，谁能深入便忘还。
次韵李参政秋怀十绝
魏了翁（宋代）

怒涛撞击吼笼铜，惊倒江边百岁翁。
西望阴霾犹未定，火云偏在五云东。
代人赠别二首 其二
周紫芝（宋代）

越奴年纪似罗敷，年纪无多情有馀。别后此情能记否，好凭北雁寄南书。
怀寄彭城朋好十首 其二 张大
贺铸（宋代）

努力张谋父，躬耕老白云。无年俭足用，此外奈何君。
金陵别陈髯公
张家玉（明代）

双鸿泊故林，弋者忽言慕。惊飞来远天，栖迟汉阳树。

缯缴稍疏来，饮啄方为故。拟此暂閒适，悠悠狎烟渚。

薰风自南来，又尔振其羽。江烟半入吴，水色犹连楚。

中道各言迈，羽翼乖其处。我破燕山云，子披钱塘雾。

燕雀恋低枝，区区何足数。振翮淩霄汉，翱翔向云路。

飞飞念旧群，九万仍回顾。落日动离愁，含情怅南浦。
迷神引·贬玉溪对江山作
晁补之（宋代）

黯黯青山红日暮，浩浩大江东注。余霞散绮，向烟波路。使人愁，长安远，在何处。几点渔灯小，迷近坞。一片客帆低，傍前浦。
暗想平生，自悔儒冠误。觉阮途穷，归心阻。断魂素月，一千里、伤平楚。怪竹枝歌，声声怨，为谁苦。猿鸟一时啼，惊岛屿。烛暗不成眠，听津鼓。
送王南渠奉诏终养
湛若水（明代）

王母垂百龄，王子瞻云起。自兹一日养，岂以三公比。

孝子是忠臣，圣明重孝理。疏入赐俞允，金紫归闾里。

孝弟人人同，尧舜一而已。天子崇百年，村落走童稚。

招呼天姥精，寿酒从头起。
柳色次英梦堂即席元韵
刘纶（清代）

嫩曲尘看净业销，栖鸦忆赋最柔条。卅年人老尊前酒，一月春赊陌上箫。

山水清音公自领，烟霞锢疾我应饶。归途马随司隶，独苦头风气不骄。
寄贺杜荀鹤及第
殷文圭（唐代）

一战平畴五字劳，昼归乡去锦为袍。大鹏出海翎犹湿，

骏马辞天气正豪。九子旧山增秀绝，二南新格变风骚。

由来稽古符公道，平地丹梯甲乙高。
寄兖州张龙图文潜二首
陈师道（宋代）

剩喜开三面，旋闻乞一州。
力难随鸟翼，行复立螭头。
今日骐驎阁，当年鹦鹉洲。
寄书愁不达，书达得无愁。
苔矶费生画屏歌
杨慎（明代）

往年尝爱岑公诗，吾观费子毛骨奇。婉娈总角突而并，粉绘风骨今在兹。

素屏八幅君能画，咫尺江阳影仙界。宝山春眺在苍茫，海观秋澜涌澎湃。

龙潭时雨稻苗齐，霁雪方山胜剡溪。白塔朝霞红散绮，东崖夜月明如圭。

荔子丹兮锦林丽，馀甘客舫无留滞。避喧可当武陵桃，招隐还同小山桂。

乘兴何须慕远游，山中日月自悠悠。君不见眉山萧旭亦好手，骨落滇南今白头。
次韵游龙门十绝
洪咨夔（宋代）

稻花秋晚蟹洗手，荠菜春初餳胶牙。
筑底空山谁办此，留君只有石边茶。
杂咏下 苍鹤
洪适（宋代）

吭赤羽毛苍，华亭雪羞比。昂昂警露仙，翻作辽东豕。
食芡有感二首 其一
周紫芝（宋代）

鸡头子熟客新尝，流落空嗟各异乡。红线绿荷香里梦，十年灯火记钱塘。
满江红·老矣何堪
侯置（宋代）

老矣何堪，随处是、春衫酒滴。醉狂时、一挥千字，贝光玉色。失意险为湘岸鬼，浩歌又作长安客。且乘流、除却五侯门，无车迹。惊人句，天外得。医国手，尘中识。问鼎槐何似，卧云敧石。梦里略无轩冕念，眼前岂是江湖窄。拚蝇头、蜗角去来休，休姑息。
唐襄文读书楼歌
谢应之（清代）

吾言楼东懒云阁，飞甍四起相连属。楼畔槎丫森古木，皂箧树连刚十围，紫藤盘绕垂溪湄。

梨花如雪当昼开，朱阑拂拂清风来。襄文读书于此楼，经文纬武缥缃求。

儒者知兵足韬略，志意不与常人侔。经义溯源在北宋，胜朝取士神机用。

前有守溪后震川，先生并峙成三人。半山颍滨此正传，思泉精诣难比肩。

古文亦称连作手，但恨词气犹伤繁。分宜当国窃权柄，钤山文序滋浮言。

泉石百年几易主，此人此楼共千古。文介连书刻石存，鸾飘凤泊蛟螭舞。

我亦读书寓此楼，当空叱咤惊风雨。斯文日逐江河下，帷幄何人能御侮。

先生坟墓咫尺间，翁仲依稀夜深语。
和朱勿轩移居四首 其四
刘天谊（清代）

成室于今五载多，寄人篱下意如何。戏嬉犹恋童游处，迟久方如妇爨过。

地为公超还作市，人钦康节共营窝。应思尽庇贫寒士，莫逐风人隐轴薖。
偈颂四十二首 其二十
释祖先（宋代）

达磨西来事，今人谩度量。天河争起浪，月桂不闻香。

达磨西来事，今人谩度量。人贫智短，马瘦毛长。
湘上閒居
释德洪（宋代）

夜清暑雨过，四壁草虫鸣。一枕幽人梦，半窗閒月明。

摧颓宏法志，老大住山情。忽忆陈尊宿，编蒲度此生。
书感
陆游（宋代）

夺璧元知价不雠，屠龙谁信本无求。
哦诗声里岁时速，忧国泪边天地秋。
已欠谢安俱泛海，况无王粲与登楼。
此身著处凭君记，万里烟波没白鸥。
华阳巾
陆龟蒙（唐代）

莲花峰下得佳名，云褐相兼上鹤翎。

须是古坛秋霁后，静焚香炷礼寒星。
和张元礼水仙花二首
王之道（宋代）

素颊黄心破晓寒，叶如谖草臭如兰。
一樽坐对东风软，敢比江梅取次看。
萧子志三多忧为病书来问药答此 其二
成鹫（清代）

时时相见，云水无乡。守尔沉寂，任世雌黄。
太息
陆游（宋代）

凄凄复凄凄，山路穷攀跻。
仆病卧草间，马困声酸嘶。
脱兔截道卧，穷狖上树啼。
崩湍一何哀，下落万仞溪。
昏黑投孤戍，洗我衣上泥。
下愚不可迁，大惑终身迷。
仕宦十五年，曾不饱糠粞。
客路少睡眠，月白闻号鸡。
欲行且复止，虎来茆叶低。
好事近（和侯监丞）
王之望（宋代）

五载复相逢，俱被一官驱役。惊我雪髯霜鬓，只声香相识。

翠帷珍重出笙歌，醉迟迟春日。亲到鹊桥津畔，见天机停织。
三拍
文天祥（宋代）

三年奔走空皮骨，三年笛里关山月。
中天月色好谁看，豺狼塞路人烟绝。
寒刮肌肤北风利，牛马毛零缩如蝟。
塞上风云接地阴，咫尺但愁雷雨至。
题淡山岩二首
黄庭坚（宋代）

淡山淡姓人安在，徵君避秦亦不归。
石门竹径几时有，琼台瑶不至今疑。
回中明洁坐十客，亦可呼乐醉舞衣。
阆州城南果何似，永州淡岩天下稀。
赋素轩沭公家牡丹一首和杨彦谧韵
郭登（明代）

浅红深碧画难分，左紫姚黄未足云。
五色应将灵药染，三生曾用妙香熏。
枝头直讶妆成锦，梦里还疑化作云。
不与群芳竞开落，任教蜂蝶自纷纷。
题经山
姚鹏（宋代）

古刹外尘境，青山伴一生。林深宿鸟托，洞冷秋云横。

竹影过酒渌，松声入琴清。俗物不在眼，聊足舒幽情。
阳羡寒辞和张椒卿六首 其四
孙原湘（清代）

解画开元桂叶蛾，能酬主簿定情歌。寻常一朵红兰影，已胜粗桃俗李多。
女几祠
邵雍（宋代）

西南有高山，山有杳冥间。
神仙不可见，满目空云烟。
千年女几祠，门临洛水边。
但闻霓裳曲，世人犹或传。
访山家
释文珦（宋代）

山翁居处僻，野屋盖茅新。
自得烟霞趣，应无车马尘。
怪禽啼似鬼，古木变为人。
不是忘缘者，谁能与子亲。
淮南送节度卢端公将命之汴州端公常为汴州相公从事
罗隐（唐代）

吹台高倚圃田东，此去轺车事不同。珠履旧参萧相国，

彩衣今佐晋司空。醉离淮甸寒星下，吟指梁园密雪中。

到彼的知宣室语，几时征拜黑头公。
禽言六首 其一 行不得哥哥
顾璘（明代）

楚山造天，楚水扬波。轻舟良马，败亦孔多。二物不备，将奈楚何。

行得不得，寄言尔哥。
里闬吟 其一
邵雍（宋代）

里闬闲过从，太平之盛事。吾乡多吉人，况与他乡异。
和提刑户部赏花
吕陶（宋代）

年华易去三春半，花态增新一雨中。自笑白头连日赏，樽前犹插数枝红。
太上皇后閤端午帖子词 其一
汪应辰（宋代）

周室兴王业，尧图授圣人。谁知皆内助，功德古无伦。
次韵元素见寄
周紫芝（宋代）

吾曹心事寄微言，此意难从世俗论。妙句已先醒醉梦，尺书何止到寒温。

因缘只睡心情懒，习气唯书眼力昏。知有草庐能避地，满村烟雨一柴门。
寄石泉云间明府叔
陈必复（宋代）

卧念相从乐，杜门岑寂中。
曙窗报晴色，寒叶语秋风。
别去诗难稳，愁来酒易空。
相看渚数驿，好为寄书筒。
刘彝学士挽诗
刘攽（宋代）

传闻四君子，同是五经师。独以功名误，空思俎豆为。

不成宣室召，长负雁门期。赖有铭泉室，千秋无愧词。
客兴
刘秉忠（元代）

关河牢落别离中，到处题诗记转蓬。啼鸟不知春是客，落花还逐水流东。

云开千里远山碧，楼映半溪残照红。雌蝶雄蜂不同类，双双相趁舞回风。
送澹师还丹霞
叶挺英（明代）

半幅清言作意裁，如来藏里示莲胎。他生念我空中相，此地逢师劫后灰。

不分月移罗带水，其如秋到雨花台。丹霞欲共閒云去，日夕惊心白发催。
颂古四十五首
释如珙（宋代）

闻声不见形，撼树却惺惺。
体用何须论，归家落日明。
寄题双泉
释德洪（宋代）

阎公立朝时，凛然古遗直。孤忠捍世波，砥柱屹挺特。

一旦成千古，埋玉秀山侧。至今山中泉，实以配公德。

欲知其源深，下涨千顷泽。沙渠走清快，石井湛绀碧。

譬如渑与淄，相去无寻尺。日光每下彻，山影必倒植。

倚栏应忻然，游鳞见尾脊。知谁念纯孝，满掬种白石。

粲然生玉英，冥感吁莫测。泉旁有精舍，闻多登览适。

何时同二老，追逐扶瘦策。诗成坐假寐，梦历秋山赤。

想见环佩清，绕除馀响滴。
次韵再至中山
洪适（宋代）

路指中山国，人归析木津。终风震檐瓦，细雨压车尘。

落纸诗章速，开尊酒力醇。无功惭报国，来往谩劳人。
偶题三首
朱熹（宋代）

门外青山翠紫堆，幅巾终日面崔嵬。
只看云断成飞雨，不道云从底处来。

擘开苍峡吼奔雷，万斛飞泉涌出来。
断梗枯槎无泊处，一川寒碧自萦回。

步随流水觅溪源，行到源头却惘然。
始信真源行不到，倚筇随处弄潺湲。
纪事
仇远（元代）

龙君鼎鼎出云关，分祀仙宫佛刹间。
两月更无涓滴雨，问君何日可还山。
春日长安故苑有怀
寇准（宋代）

唐室空城有旧基，荒凉长使后人悲。
遥村日暖花空发，废苑春深柳自垂。
事著简编犹可念，景随陵谷更何疑。
入梁朝士无多在，谁向秋风咏黍离。
文州
孙谔（宋代）

烟笼合处日华明，龙女山横拥郡城。番马远随流水至，边人高入白云耕。
题扇二十四首
曹勋（宋代）

弄袖和风拂拂轻，众香迎面酒微醒。
凉寻小径通幽处，花压栏干竹一亭。
山居诗
释延寿（宋代）

遁迹无图匿姓名，万重山后葺茅亭。
随情因事搜新偈，探妙穷微阅古经。
与道交时心绝念，从缘感处物通灵。
应须长远存高节，屹屹乔松老更青。
大观祭风师六首 其二 初献升降用《钦安》。
郊庙朝会歌辞（宋代）

明昭惟馨，威仪孔时。锵锵鸣佩，钦荐牲牺。惟恭惟祗，无愆无违。

周旋中礼，肃恭委蛇。
霜后纪园中草木十二绝
范成大（宋代）

菊老芙蓉退，化工少均逸。
蚤晚梅花动，从此无闲日。
邵公济求泰定山房十诗·采薇洞
苏籀（宋代）

以心为形役，徇人失天真。
蕨薇与杞荑，求仁始得仁。
沙鲲渔火
陆广霖（清代）

高挂丝纶新月钩，沙汀隐现泊渔舟。烟笼小艇连樯语，风起孤篷一叶秋。

倒映水光星错落，斜联萤火影沈浮。银灯合向银河泻，绝似吴江古渡头。
回步五岭
韩淲（宋代）

五岭经行敢惮劳，从前此邑产贤豪。几年始见新香火，占得青天白日高。
昔游
郑獬（宋代）

小旗短棹西池上，青杏煮酒寒食头。
绿杨阴里穿小巷，闹花深处藏高楼。
紫丝络马客欲起，锦袖挽衣人相留。
逢春倚醉不自醒，明朝始对春风羞。
咏槿
李白（唐代）

园花笑芳年，池草艳春色。
犹不如槿花，婵娟玉阶侧。
芬荣何如促，零落在瞬息。
岂若琼树枝，终岁长翕赩。
秋闱后登乌石山 其一
谢锡朋（清代）

插云高阁控神州，午后来登最上头。斜日西沉鸦背紫，大江东去海门秋。

如山有约花应笑，与佛无缘客不留。多谢僧雏供茗惯，为淹题句镇江楼。
自长沙至辰州江行绝句 其一
陶金谐（清代）

八月潮平大泽宽，扁舟横渡静波澜。江空人在烟中语，天远山从画本看。
寄新安汪扶晨 其二
屈大均（明代）

我爱新安水至清，频劳三十六峰迎。无端风雨回中道，负尔樽前望远情。
刘生
姚宽（宋代）

刘生古豪侠，意气无与俱。
隐若一敌国，不顾千金躯。
击剑探赤丸，投琼叱枭卢。
醉使新丰酒，笑拥西京姝。
踏莎行·醉拈黄花
袁去华（宋代）

醉拈黄花，笑持白羽。秋江绿涨迷平楚。燕鸿曾寄去年书，汉皋迷记来时路。天际归舟，云中烟树。兰成憔悴愁难赋。香囊钿合忍重看，风裳水佩寻无处。
哀虢县令犹子箅起二
张舜民（宋代）

送别言犹在，来书墨尚温。
安知咫尺地，便有死生分。
已负秋山约，犹传鲁史文。
魂兮今有托，将袝伯兄坟。
熙宁望祭岳镇海渎十七首
佚名（隋代）

维山及川，奠宅幽方。
我度其灵，降止靡常。
肃肃坎坛，既迎既将。
促乐入俎，是送是望。
又五位
释子淳（宋代）

正中来，一叶轻舟泛远滩。
锦鳞不触香钩饵，何得丝纶更犯膻。
题连云堡
李涉（唐代）

由来天地有关扃，断壑连山接杳冥。

一出纵知边上事，满朝谁信语堪听。
田家四事 耘
方一夔（宋代）

良苗已入土，田间水沄沄。昨夜苗根发，翳叶如烟云。

草生害我苗，匝月一再耘。是时人苦热，出门天未昕。

郁蒸体流膏，爬捽手生皲。手荼拥根节，腰草驱蝇蚊。

青青衿佩子，从事哀我勤。哀我勤自乐，尔非沮溺群。
水龙吟
朱敦儒（宋代）

晓来极目同云，暧空降雪花零乱。平生尘想，老来俗状，都齐惊散。玉凤凌霄，素虬横海，一杯相劝。任霓裳学舞，梅妆作面，终不似、天裁翦。

正是年华美满。斗迎春、巧飞钗燕。冲寒醉眼，倚空长揖，群仙笑粲。说道瑶池，有人来报，西真开宴。便争回蕊佩，高驰羽驾，卷东风转。
姜山
任三杰（宋代）

天风吹我登姜山，前岩后岩相封间。
已从积雨得深涧，更趁浮云同往还。
世外空青覆茅屋，屋外凉风吹紫竹。
挂冠何日赋归来，煮石篝灯洞中宿。
泗水行
张籍（唐代）

泗水流急石纂纂，鲤鱼上下红尾短。春冰销散日华满，

行舟往来浮桥断。城边鱼市人早行，水烟漠漠多棹声。
登巴陵开元寺西阁赠衡岳僧方外
李宾（唐代）

衡岳有开士，五峰秀贞骨。见君万里心，海水照秋月。

大臣南溟万，问道皆请谒。洒以甘露言，清凉润肌发。

湖海落天镜，香阁凌银阙。登眺餐惠风，心花期启发。
喜不思上人来
贯休（唐代）

沃州那不住，一别许多时。几度怀君夜，相逢出梦迟。

瓶担千丈瀑，偈是七言诗。若向罗浮去，伊余亦愿随。
失调名
仪珏（宋代）

鄱江英气锺三秀。
辞世偈
传正（清代）

五十馀年似梦中，今朝四大各西东。了明性海无生法，更有何言说苦空。
满江红·绿鬓将军
佚名（宋代）

绿鬓将军，是人道、天生韩霍。最奇处、虎头燕颔，龙韬豹略。卧护懒通天子诏，长驱爱把匈奴缚。我皇家、许样大乾坤，身难著。试问我，青原约。君合再，青油幕。这兵书一卷，怎生闲却。万里城边须饮马，八公山上多鸣鹤。待归来、依旧执金吾，凌烟阁。
读黄鲁直诗
张耒（宋代）

江南宿草一荒丘，试读遗编涕不收。
不践前人旧行迹，独惊斯世擅风流。
一尊华发江边客，万里黄茅岭外州。
虎豹磨牙九关邃，重华可诉且南游。
过岳阳楼
颜检（清代）

西湖湖水阔，东湖湖水长。东西同一湖，湖色争天光。

我昔曾往东湖去，去时忝作潇湘主。我今复向西湖游，游踪重上岳阳楼。

岳阳楼下多樯橹，天高秋朗澄沙渚。晨光暮霭气万千，日往月来人今古。

古今作者皆登临，谁识先忧后乐心。山岳江湖自形胜，乾坤吴楚多胸襟。

胸襟亦何托，古人不可作。先迹手摩挲，读罢泪并落。

泪落不能收，霜露春复秋。回头已卅载，此日来孤舟。

此日孤舟空往还，半年三度看君山。三度君山长不改，嗟我白发非故颜。
有拳石类灵壁嵌谾可爱作盆池贮之庭中
陆深（明代）

湖上青山得共分，映空摇漾绿生文。下蟠或有蛟龙窟，高踞疑空虎豹群。

雨后爱看封碧藓，月明如见吐游云。九华雪浪留题品，愿附苍蝇次第闻。
刈麦行
了亮（清代）

来牟异地谷，种之在秋时。历冬复历春，刈当仲夏期。

雨雪傥不复，荒芜致农悲。今年尚丰稔，始得疗岩饥。

田家贵勤俭，天公不我欺。
通仓灾后遇雨不辍
苏仲（明代）

三日不出门，连绵雨伊阻。起望东南隅，黑云障天宇。

沟水波东东，平地作洲渚。长空迷远峰，高邱没岛屿。

石涧奔流泉，漎淙响砧杵。午夜颓土墙，折屋非一所。

惊骇扰里闾，缤纷走商旅。农事半不收，浥烂菽与黍。

贫家屡辍食，富者无多贮。但闻老幼啼，壮夫亦惨沮。

嗟我与国计，所忧在仓庾。收纳正及时，连阴费区处。

前日天降灾，烬馀未迟举。官卒挂网罗，是非望照炬。

赫然天使来，大事欲就绪。督官拾钱粮，举事辄遇雨。

我心不遑宁，焦劳其奈汝。人事有可推，天意每如许。

谁能会天意，或者天不语。
平定李侍御应时予之同年友也曾视予病感之寄此
杨巍（明代）

前年视我山中病，落日独骑骢马来。记得任家亭子上，连翘花发共衔杯。
和唐伯宪二首
姜特立（宋代）

卜邻初识面，把臂便论诗。
摸索曹刘耦，凭陵汉魏时。
新章专雅洁，古隶更清奇。
若比江西派，无人说具茨。
扫花游·森林公园晚坐
陈家庆（清代）

薄寒似酒，正醉后重阳，乱愁无数。行行不语。对秋容淡冶，漫吟秀句。

梧叶萧萧，禁得几多风雨。悄回顾。傍柳下池塘，还觅佳处。

芳意余几许。喜重续清游，吟边欢聚。华年迅羽。怕秋光一寸，又成轻去。

短笛西风，欲把閒情付与。暗凝伫。看斜阳、减低林树。
答黄生
陈师道（宋代）

冰泥断道雪塞门，远坊累日无行人。
卧闻喧呼谁叩阍，稚子往问鹿骇奔。
黄生学诗用力新，急手疾口如翻盆。
冲风踏冻送七言，要令寒屋回春温。
是时积阴又黄昏，叫闹索火惊四邻。
迩来结字稳且匀，岂不见我参寥君。
嗟吾老矣心尚存，後来得子空马群。
径须赤手缚麒麟，四大海水一口吞。
丈夫意气抗浮云，道逢其人两手分，
妒妇拊膺王右军。
送郭荣叔秀才应武举
文同（宋代）

爱君才辩吐如倾，圆直横斜善讲兵。
休弄向时闲笔砚，破蛮征虏是功名。
念奴娇·层台云外
王迈（宋代）

层台云外，阅古今、多少兴衰成败。老木千章，若个是、南国甘棠遗爱。群籁号风，繁阴蔽日，有此清凉界。宾朋在坐，朗然心目明快。更向会景亭前，登高吊古，此景何人会。岁岁春来春又去，独有灵台春在。早稻炊香，晚禾摇穗，管取三登泰。酿成春酒，把杯行乐须再。
题三山天庆观三首
白玉蟾（宋代）

紫琼飞清都，翠云护绛阙。
不见有星辰，俯视但日月。
下世二千年，不敢向人说。
吾已成金丹，留下飞仙诀。
永遇乐 上巳，和慈博
杨玉衔（清代）

未到春归，且从春乐，乐游游宴。修禊人来，流觞水曲，更沸天弦修。

桃花汛后，华林园外，那有等閒莺燕。落蛮荒、绮罗裙屐，年少升平俱远。

江湖满地，清明作客，身共时光流转。琴谱南风，筵开东洛，盛会无缘见。

衰颜白发，排愁无力，空负采兰心眼。稽故事、金人捧剑，霸图待展。
夏日同陈仁甫陈公望游净业寺 其六
王弘诲（明代）

风尘容吏隐，懒散意何如。洞里寻花径，岩间借草庐。

堤平朝度马，波定晚窥鱼。咫尺城边路，宁令芒屐疏。
鹿头山（山上有关，在德阳县治北）
杜甫（唐代）

鹿头何亭亭，是日慰饥渴。连山西南断，俯见千里豁。

游子出京华，剑门不可越。及兹险阻尽，始喜原野阔。

殊方昔三分，霸气曾间发。天下今一家，云端失双阙。

悠然想扬马，继起名硉兀。有文令人伤，何处埋尔骨。

纡馀脂膏地，惨澹豪侠窟。仗钺非老臣，宣风岂专达。

冀公柱石姿，论道邦国活。斯人亦何幸，公镇逾岁月。
与陈乔生夜谈
谢长文（明代）

相逢犹幸剩须眉，襆被山窗晤面迟。花气轻盈微雨夜，灯光摇漾细谈时。

远函阻绝纡魂梦，近事传闻付信疑。一刻春宵七碗茗，复愁明发海云涯。
绿窗诗十八首 其七
孙蕙兰（元代）

自拂双眉黛，何曾惯得愁。若教如翠柳，便恐不禁秋。
至日拜赐
陈杰（宋代）

千官万岁讲朝仪，黄伞高张簇仗齐。清晓山窗频扣首，虬须隆准伴宸奎。
东窗遣兴
陆游（宋代）

夏浅清阴满，村深白日长。
言多思寂默，酒醒悔猖狂。
老马漫知路，钝锥宁出囊？此翁真耄矣，嬾於亦何伤？
琐窗寒 东风
丁澎（清代）

谁遣伊来，薄帏轻透，恼人情绪。偷送春光，巧逗眉心一缕。

怪东君、着意相寻，黄昏满院催红雨。更入柳非烟，弄花无影，断肠何处。

憔悴。防人恨，偏瘦惹梨花，香翻燕羽。墙头马上，剪剪轻寒乍起。

晕红酥、渐逼罗襟，画楼垂手人如醉。倍愁他、惯引消魂，赚尽伤春泪。
明月逐人来 惠山山麓谒睢阳祠
陈维崧（清代）

坏廊径仄，哀湍响激。松杉外、层层夜色。悲歌南八，箭著浮图甓。

层像贺兰苔涩。

斟得一杯，黛沈几瓯茗汁。依稀见、云旗下食。恰逢泓底，龙啸潭风急。

又认戍楼闻笛。
冬至四绝
刘克庄（宋代）

日添一线书中见，雪染千丝镜里明。
迟暮犹思寸阴惜，凝严未觉一阳生。
和别驾喜雨四绝 其一
魏了翁（宋代）

四山镕日泻黄金，谁载亭皋一尺霖。息处生机无间断，划然有顷验天心。
吴姬曲五首 其四
戴表元（宋代）

吴姬醉，浓花烂蕊春憔悴。当筵赌令讳空拳，忘却拈三并数四。

坐中痴客尽偷看，翠亸云翘攲不坠。
己卯十月一日至燕越五日罹狴犴有感而赋
文天祥（宋代）

俨然楚君子，一日造王庭。
议论探坚白，精神入汗青。
无书求出狱，有舌到临刑。
宋故忠臣墓，真吾五字铭。
会稽道中少憩
屠本畯（明代）

鸟道纡回入，千岩绿树低。
转留空翠处，少憩石桥西。
别涧潺湲泻，丛林桑扈啼。
坐看凫与鹿，引子过前溪。
拟古呈存翁二首 其一
周密（宋代）

大明照率土，物物资辉光。万汇有不齐，一气鼓混茫。

纷华与萎薾，巨细靡可常。骊珠晦沧海，何异锥处囊。
琐窗寒
陈允平（宋代）

禁烛飞烟，东风插柳，万家梨户。梨花院落，数点弄晴纤雨。傍秋梨、红云半湿，画帘燕子商春语。数十年南北，西湖倦客，曲江行旅。

日暮。花深处。对修竹弹棋，戏评格五。携尊共约，诗酒云朋月侣。念旧游、九陌香尘，倡条冶叶还在否。踏青归，醉宿兰舟，枕藉黄金俎。
访白陂陈处士 其二
乐史（宋代）

清风不见面，白汗如波流。走来君洞里，云树冷飕飕。

更泻葡萄绿，千杯沃倒愁。魂疑更回首，残热又为雠。
忆中条
司空图（唐代）

燕辞旅舍人空在，萤出疏篱菊正芳。

堪恨昔年联句地，念经僧扫过重阳。
冬日同汪比部对琴金博辈棕亭闵上舍玉井汪水部秀峰汪学正剑潭何文学春渚吴庶常谷人红桥宴集
朱方蔼（清代）

残芦衰柳遍江潭，萧瑟偏宜我辈探。风里浮云自西北，尊前名辈尽东南。

白鸥眠处船齐泊，红蜡烧时酒半酣。珍重今宵良宴会，渭城莫漫唱何戡。
题黄山壁
释德洪（宋代）

夜雨晓晴春盎盎，绿愁红醉思迢迢。独存滋味无人会，笑看柔风拂柳条。
绍兴六年十月六日同信可舜弼进道谒隐甫值渠
冯时行（宋代）

画山画骨更画魂，范宽此中高出群。
君家八幅老笔墨，百年古箧铺香芸。
我来日出挂东壁，苍崖落雪飞纷纷。
寒鸟不动空无尘，荡荡晴天开四垠。
终南太华入霄汉，秀色千里填河汾。
想当盘礴未画时，天地开辟云中君。
长鲸吸川欲酣醺，疾起信手驱风云。
须臾却立万岭下，援笔往往齿没龈。
平生爱山在梦寐，行年四十老更文。
摩挲岩壑重感叹，径欲杖履从麋{上鹿下困}。
画龙傥有真龙至，归即到山非浪云。
列仙之儒恐邂逅，烟霞芝朮应平分。
皇妃墓
吴农祥（清代）

毗卢阁下皇妃墓，三尺蓬蒿掩石扉。白昼珠襦秋尽发，黄沙环佩月中归。

松间黠鼠栖行幄，竹下流萤照舞衣。古寺更闻仙梵隐，澄潭荒草又斜晖。
秋来
冒禹书（清代）

忽忽年华伤暮迟，秋来怀抱最相宜。感时实下江州泪，触目空相宋玉悲。

萧瑟荒庭鸣蟋蟀，苍茫远水下鸬鹚。寥寥天地吾何托，几度临风有所思。
云山阁
许琮（宋代）

云山依旧接清秋，高阁荒榛怅旧游。
二十四桥何处所，西风吹尽白蘋洲。
烛影摇红（盱江有怀）
赵善扛（宋代）

桃李墙头，向人都似他年意。舞丝千丈飏晴光，骀青春无际。花气薰然自醉。傍垂杨、行行缓辔。倦游无奈，回首云山，归期犹未。

玉锁楼空，鸟啼花外东风起。少年恩怨付波流，吟望朱阑倚。冉冉尘生客袂。对尊前、高情暂寄。洞天一笑，仙驭乘空，姑峰凝翠。
子温以诗将菊本见遗数日适病伏枕今少间戏作
毛滂（宋代）

更作天随求枸杞，试从子美觅黄精。
但知一饱轻方丈，不为秋毫要眼明。
仲蔚过余将别而公瑕适至欢饮有作
王世贞（明代）

秋月垂缺秋花开，俞子欲别周子来。此我平生最如意，故人相聚未论才。

江烟漠漠鱼虾市，夜色沉沉鹦鹉杯。总道柴门甘寂寞，客星今已傲三台。
樊口
晁公溯（宋代）

林乌晴自语，水鹤暮知还。故国浮云外，寒溪积雪间。

东行临赤岸，北望阻青关。石上洼尊在，吾将酌次山。
御街行 燕京元夜
徐灿（清代）

华灯看罢移香屧。正御陌、游尘绝。素裳粉袂玉为容，人月都无绝别。

丹楼云澹，金门霜冷，纤手摩娑怯。

三桥宛转淩波蹑。敛翠黛、低回说。年年长向凤城游，曾望蕊珠宫阙。

茫茫咫尺，眼前千里，况是明年月。
《左传》引逸诗
佚名（先秦）

翘翘车乘。招我以弓。岂不欲往。畏我友朋。我无所监。夏后及商。

畏乱之故。民卒流亡。俟河之清。人寿几何。兆云询多。职竞作罗。

虽有丝麻。无弃管蒯。虽有姬姜。无弃蕉萃。凡百君子。莫不代匮。

周道挺挺。我心扃扃。讲事不令。集人来定。礼义不愆。何恤于人言。

淑慎尔止。无载尔伪。
夏日偕诸子舟泛虎溪望涯而返归舟分赋
成鹫（清代）

旧识虎溪路，今从溪上行。一乘青雀舫，重订白鸥盟。

何必践斯境，应知惬野情。渺然发归兴，遥寄棹歌声。
观音岩
张尚瑗（清代）

巨灵施昆刀，劈破青玉笋。千里插江面，削平如概准。

群冈互起伏，离立车连轸。独此琨瑶屏，截肪无粟疹。

顶矗日黯黯，趾沉波泯泯。一线裂石罅，虚中驾阑楯。

香华鬘陀像，澒洞栖谷牝。凄风飒然来，猱玃度必霣。

安得立三分，言从伯昏暋。
除夜
苏辙（宋代）

老去不自觉，岁除空一惊。
深知无得丧，久已罢经营。
黄卷讥前失，清樽借后生。
何年遂疏懒，伏腊任躬耕。
十七日早行始忆昨日立春
耶律楚材（元代）

客中为客已浃旬，岁杪西边访故人。杷榄花前风弄麦，葡萄架故雨沾尘。

山城肠断得穷腊，村馆销魂偶忘春。今日唤回十载梦，一盘凉饼翠蒿新。
题栖岩
何梦桂（宋代）

青嶂千重水一湾，白云半坞屋三间。王孙归去休招隐，免被移文笑北山。
葡萄二首 其二
张宁（明代）

草龙骄正眠，骊珠烂将堕。清露溥花间，凉风生叶下。

悠悠日观翁，萧萧友云者。我欲掇其英，阳春和应寡。
仙茅
齐唐（宋代）

仙方上品夸灵种，忽怪灵芝拆紫苞。
玉泽返婴看验术，少微山是小三茅。
和圣俞农具诗十五首其五牧笛
王安石（宋代）

绿草无端倪，牛羊在平地。
芊绵杳霭间，落日一横吹。
超遥送逸响，澶漫写真意。
岂比卖饧人，吹箫贩童稚。
莲社图赞
释大观（宋代）

天运悠悠终典午，竞从庐阜寻归处。
凿池种藕拟奚为，西山几度看悬鼓。
爱酒渊明挽不来，贪佛灵运推不去。
同盟二九姑置之，咄尔而今在何许。
训蒙绝句 不能使人巧
朱熹（宋代）

学求入处须师授，此外难为尽靠师。但向行时无息处，进前曲折自能知。
三月六日出城
张九成（宋代）

春来多病懒寻山，送客今朝漫出关。
杨柳江头无限思，欲携樽酒暖衰颜。
李克用置酒三垂冈赋
刘翰(清代)（清代）

漳水风寒，潞城云紫；浩气横飞，雄狮直指。
与诸君痛饮，血战余生；命乐部长歌，心惊不已。
洒神京之清泪，藩镇无君；席部落之余威，沙陀有子。
俯视六州三部，须眉更属何人；悬知万岁千秋，魂魄犹应恋此。
方李克用之克邢州也，大敌既破，我军言旋；霓旌渐远，露布纷传。
虽贼满中原，饮至之仪已废；而师归故里，凯歌之乐方宣。
更无围驿连车，醉教水沃；除是临江横槊，著我鞭先。
有三垂岗者，一城孤倚，四战无常；远连夹寨，近接渠乡。
於是敞琼席，启瑶觞。举烽命釂，振衣远望。
快马健儿，是何意态！平沙落日，无限悲凉。
听百年之歌曲，玩五岁之雏郎。
空怜报国无期，慕麒麟於汉代；未免誉儿有癖，傲豚犬於梁王。
座上酒龙，膝前人骥；磊块勘浇，箕裘可寄。
目空十国群雄，心念廿年后事。
玉如意，指挥倜傥，一坐皆惊；金叵罗，倾倒淋漓，千杯未醉。
无端长啸，刘元海同此丰神；未敢明言，周文王已先位置。
胜地长留，厥言非偶。
问后日之墨縗，果当年之黄口。
壮猷乍展，誓扫欃枪；陈迹重寻，依然陵阜。
怅麻衣之如雪，木主来无；皎玉树以临风，山灵识否？
峰峦无恙，还当陟彼高冈；杯棬空存，岂忍宜言饮酒。
雏凤音清，鼎龙髯去。
先君之愿克偿，佳儿之功益著。
临风惆怅，何处魂招；大雾迷漫，定知神助。
生子当如是，孙仲谋尚有降书；杀人莫敢前，朱全忠闻而失箸。
三百年残山賸水，留作少年角逐之场；五千人卷甲偃旗，重经老子婆娑之处。
世有好古幽人，耽吟健者；时载酒而题诗，试登高而望野。
云霾沛郡，莫寻汉祖高台；日照许都，空拾魏王片瓦。
回忆一门豪杰，韵事如新；剧怜五季干戈，忧怀欲写。
茫茫百感，问英雄今安在哉！了了小时，岂帝王自有真也。
咏挂瓶中花
弘历（清代）

清秋野卉纷荣谢，不知其名爱其姹。迎风粲粲笑靥开，晞阳湛湛露珠化。

我非骚人亦搴芳，挂瓶贮之毡帷舍。浑似春园桃李朝，那知雁塞星霜夜。

只少琵琶一曲弹，玉鞍红颊明妃嫁。
送孙俊先生致仕归鄢陵三首 其三
薛瑄（明代）

彭祖冈南古颍川，先生茅屋尚依然。甘贫已道为官好，勇退争誇引老贤。

归路载添新白发，到家唯有旧青毡。耆英洛社如堪结，留取风流久远传。
立春帖子 其一 太上皇帝阁
周必大（宋代）

瑞雪收残腊，和风报早春。祝尧千万寿，常与岁俱新。
冬日观早朝
施肩吾（唐代）

紫烟捧日炉香动，万马千车踏新冻。

绣衣年少朝欲归，美人犹在青楼梦。
偈颂一百零二首
释慧远（宋代）

今朝四月八，邪师坏正法。
累及释迦文，死水裹庵杀。
魏京诗 其十九
刘敞（宋代）

泰山之封，后土之禅。予监若兹，惟天是眷。
满江红 清明与诸生登西＊柏岗
段克己（宋代）

欲把长绳，维白日、暂留春住。亲友面、一回相见，一回非旧。扰扰胶胶尘世事，不如人意十常九。向斜阳、无语倚危楼，空搔首。活国手，谈天口。都付与，尊中酒。这情怀又是，去年时候。风外纷纷飞絮乱，柳边湛湛长江去。问老来、还有几多愁，愁如许。
挽武宣教徯四首
廖行之（宋代）

南楚东吴万里长，几年来往共资装。
公方著脚功名路，我办卜资文物乡。
雅意嘉招言在耳，赠行新句墨犹香。
追思气概生涯语，诚意谆谆总括囊。
竹径步月
饶良辅（宋代）

素月流空天不夜，清辉散入疏林下。
下有幽人独往来，杖藜缥缈谁能画。
句
宋理宗（宋代）

天高地下礼居中。
与崔渥冥会杂诗
佚名（唐代）

万里同心别九重，定知涉历此相逢。

谁人翻向群峰路，不得苍梧徇玉容。

春鸟交交引思浓，岂期尘迹拜仙宫。

鸾歌凤舞飘珠翠，疑是阳台一梦中。

鸾舆昔日出蒲关，一去苍梧更不还。

若是不留千古恨，湘江何事竹犹斑。

愁闻黄鸟夜关关，沩汭春来有梦还。

遗美代移刊勒绝，唯闻留得泪痕斑。

方承恩宠醉金杯，岂为干戈骤到来。

亡国破家皆有恨，捧心无语泪苏台。

桃花流水两堪伤，洞口烟波月渐长。

莫道仙家无别恨，至今垂泪忆刘郎。

泾阳平野草初春，遥望家乡泪滴频。

当此不知多少恨，至今空忆在灵姻。

目断魂销正惘然，九疑山际路漫漫。

何人知得心中恨，空有湘江竹万竿。

常说仙家事不同，偶陪花月此宵中。

锦屏银烛皆堪恨，惆怅纱窗向晓风。
遣兴 其一
喻良能（宋代）

山园近寒食，春事总芳菲。风暖鹁鸪语，日长蝴蝶飞。

花光明醉眼，草色净尘衣。自足家居乐，为生未觉非。
题边鲁生花木翎毛四首 其一
许及之（宋代）

绿垂朱雀柳，双燕不胜春。泥落空梁语，之人竟杀身。
偶作
李公明（宋代）

天涯地角古来传，今在天涯地角边。
日日江头望江水，蛮风瘴雨又凄然。
题饶平公馆
陈理（元代）

万山环绕一孤城，城外荒郊路坦平。春煖祇看桃李灿，山深不见虎狼行。

俗同邹鲁皆归化，人乐农桑尽力耕。更喜儒林多俊彦，年来桂籍共联名。
寄题处州朱山人幽居
蔡襄（宋代）

之子适所遇，爱此山林居。
禅心庭下树，仙诀枕中书。
溪明暑醉后，洞暗春游初。
逢疴药籙补，得意琴声徐。
人生随乐住，世事与閒疏。
勿用挂云网，孤鸿翔太虚。
何时 其二
沈寿榕（清代）

凡骨求仙亦妄哉，岂知方丈与蓬莱。童男丱女终何有，芝草桃花未易栽。

击节冯夷惊水立，乘槎博望踏空来。奇文莫羡玄虚赋，未必能倾万古才。
越王台
郑用渊（明代）

越秀山前百尺台，尉佗从此辟蒿莱。开疆却藉任嚣力，归汉还凭陆贾才。

雁翅城连青嶂合，虎头门涌碧波回。荒基此日惟秋草，不见当年凤辇来。
夏景 亭深到芰香
刘辰翁（宋代）

十里荒寒地，亭空暑不侵。能令尘土外，更到芰荷深。

水阁临风尘，莲舟隔浦寻。红妆风四面，翠倚月中心。

此处闲搔首，何人泣露襟。拍浮宜有酒，乱挽碧筒斟。
平江寻吴恭叔不获
赵蕃（宋代）

皋桥在何许，往者郊送翱。我行姑苏城，半日空周遭。

惟君昔我契，义不减同袍。珠林一杯酒，明朝隔江涛。

年来尺书绝，目断飞鸿高。我今换一官，五溪当不毛。

君行官王都，杂遝从英髦。城中十万户，历问无乃劳。

兹焉失一见，使我心忉忉。
送鲍判官解官归浙西
廖行之（宋代）

蚤行吴越得清名，岁久湘中始识君。
人物自堪交仲父，才华端可继参军。
一州从事曾游刃，万里封侯好策勋。
江上今朝话离别，西风吹起楚天云。
酬周元翁推官见赠
释道潜（宋代）

南来济济多俊良，声问逸发推周郎。词场较艺一战捷，笔阵独扫千人强。

烱然眉目行且贵，骥足万里看腾骧。吟诗作赋不媚俗，期与往者同芬芳。

断璋残璧忽我赠，把玩溢目惊辉光。自嗟行李久萧瑟，安得置之云锦囊。

又闻跨马欲过我，此意想君非渺茫。山中草木最宜夏，雨馀一一含幽香。

雏莺乳燕学飞舞，叶底哑咤调圆吭。阑干笋蕨虽已老，璀错梅杏犹可尝。

阴崖碧洞不受暑，谷风习习吹衣凉。提携为子扫盘石，谈笑共坐莓苔苍。

宣毫越楮须盛载，吟取佳句还巾箱。
十渐不克终疏
魏征（唐代）

臣观自古帝王受图定鼎，皆欲传之万代，贻厥孙谋，故其垂拱岩廊，布政天下，其语道也必先淳朴而抑浮华，其论人也必贵忠良而鄙邪佞，言制度也则绝奢靡而崇俭约，谈物产也则重谷帛而贱珍奇。然受命之初，皆遵之以成治；稍安之后，多反之而败俗。其故何哉？岂不以居万乘之尊，有四海之富，出言而莫己逆，所为而人必从，公道溺于私情，礼节亏于嗜欲故也？语曰：“非知之难，行之惟难；非行之难，终之斯难。”所言信矣。

伏惟陛下，年甫弱冠，大拯横流，削平区宇，肇开帝业。贞观之初，时方克壮，抑损嗜欲，躬行节俭，内外康宁，遂臻至治。论功则汤、武不足方；语德则尧、舜未为远。臣自抉居左右，十有余年，每侍帷幄，屡奉明旨。常许仁义之道，守之而不失；俭约之志，终始而不渝。一言兴邦，斯之谓也。德音在耳，敢忘之乎？而顷年已来，稍乖曩志，敦朴之理，渐不克终。谨以所闻，列之如左：

陛下贞观之初，无为无欲，清静之化，远被遐荒。考之于今，其风渐堕，听言则远超于上圣，论事则未逾于中主。何以言之？汉文、晋武俱非上哲，汉文辞千里之马，晋武焚雉头之裘。今则求骏马于万里，市珍奇于域外，取怪于道路，见轻于戎狄，此其渐不克终，一也。

昔子贡问理人于孔子，孔子曰：“懔乎若配索之驭六马。”子贡曰：“何其畏哉？”子曰：“不以道导之，则吾雠也，若何其无畏纂？”故《书》曰：“民惟邦本，本固邦宁。”为人上者奈何不敬？陛下贞观之始，视人如伤的，恤其勤劳，爱民犹子，每存简约，无所营为。顷年已来，意在奢纵，忽忘卑俭，轻用人力，乃云：“百姓无事则骄逸，劳役则易使。”自古以来，未有百姓逸乐而致倾败者也，何有逆畏其骄逸，而故欲劳役者哉？恐非兴邦之至言，岂安人之长算？此其渐不克终，二也。

陛下贞观之初，损己以利物，至于今日，纵欲以劳人，卑俭之迹岁改，，骄侈之情日异。虽忧人之言不绝于口，而乐身之事实切于心。或时欲有所营，虑人致谏，乃云：“若不为此，不便我身。”人臣之情，何可复争？此直意在杜谏者之口，岂日择善而行者乎？此其渐不克终，三也。

立身成败，在于所染们，兰芷鲍鱼，与之俱化，慎乎所习，不可不思。陛下贞观之初，砥砺名节，不私于物，唯善是与，亲爱君子，疏斥小人，今则不然，轻亵小人，礼重君子。重君子也，敬而远之；轻小人也，狎而近之巧。近之则不见其非，远之则莫知其是。莫知其是，则不问而自疏，不见其非，则有时而自昵。昵近小人，非致理之道；疏远君子，岂兴邦之义？此其渐不克终，四也。

《书》曰：“不作无益害有益，功乃成；不贵异物贱用物，人乃足。犬马非其土性不畜，珍禽奇兽弗育于国。”陛下贞观之初，动遵尧、舜，捐金抵璧，反朴还淳。顷年以来，好尚奇异，难得之货，无运不臻；珍玩之作，无时能止。上好奢靡而望下敦朴，未之有也。末作滋兴，而求丰实，其不可得亦已明矣。此其渐不克终，五也。

贞观之初，求贤如渴，善人所举，信而任之，取其所长，恒恐不及。近岁已来，由心好恶弘，或从善举而用之，要或一人毁而弃之，或积年任而用之，或一朝疑而远之。夫行有素履，事有成迹，所毁之人，未必可信于所举；积年之行，不应顿失于一朝。君子之怀，蹈仁义而弘大德，小人之性，好谗佞以为身谋，陛下不审察其根源，而轻为之减否，是使守道者日疏，干求者日进，所以人思苟免，莫能尽力。此其渐不克终，六也。

陛下初登大位，高居深视，事惟清静，心无嗜欲，内除毕弋之物，外绝畋猎之源。数载之后，不能固志，虽无十旬之逸，或过三驱之礼，遂使盘游之娱，见讥于百姓，鹰犬之贡，远及于四夷。或时教习之处，道路遥远，侵晨而出，入夜方还，以驰骋为欢，莫虑不虞之变，事之不测，其可救乎？此其渐不克终，七也。

孔子曰：“君使臣以礼，臣事君以忠。”然则君之待臣，义不可薄。陛下初践大位，敬以接下，君恩下流，臣情上达，咸思竭力，心无所隐。顷年已来，多所忽略，或外官充使，奏事入朝，思睹阙庭，将陈所见，欲言则颜色不接，欲请又恩礼不加，间因所短，诘其细过，虽有聪辩之略，莫能申其忠款，而望上下同心，君臣交泰，不亦难乎？此其渐不克终，八也。

傲不可长，欲不可纵，乐不可极，志不可满。四者，前王所以致福，通贤以为深诫。陛下贞观之初，孜孜不怠，屈已从人，恒若不足。顷年已来，微有矜放，恃功业之大，意蔑前王，负圣智之明，心轻当代，此傲之长也。欲有所为，皆取遂意，纵或抑情从谏，终是不能忘怀，此欲之纵也。志在嬉游，情无厌倦，虽未全妨政事，不复专心治道，此乐将极也。率土乂安，四夷款服，仍远劳士马，问罪遐裔，此志将满也。亲狎者阿旨而不肯言，疏远者畏威而莫敢谏，积而不已，将亏圣德。此其渐不克终，九也。

昔陶唐、成汤之时非无灾患，而称其圣德者，以其有始有终，无为无欲，遇灾则极其忧勤，时安则不骄不逸故也。贞观之初，频年霜旱，畿内户口并就关外，携负老幼，来往数千，曾无一户逃亡，一人怨苦，此诚由识陛下矜育之怀，所以至死无携贰。顷年已来，疾于徭役，关中之人，劳弊尤甚。杂匠之徒，下日悉留和雇，正兵之辈，上番多别驱使，和市之物绝于乡闾，递送之夫相继于道路。既有所弊，易为惊扰，脱因水旱，谷麦不收，恐百姓之心，不能如前日之宁帖。此其渐不克终，十也。

臣闻“祸福无门，唯人所召。人无衅焉，妖不妄作。伏惟陛下统天御宇十有三年，道洽寰中，威加海外，年谷丰稔，礼教聿兴，比屋喻于可封如，菽粟同于水火。暨乎今岁，天灾流行，炎气致旱，乃远被于郡国；凶丑作孽，忽近起于毂下。夫天何言哉？垂象示诫如，斯诚陛下惊惧之辰，忧勤之日也。若见诫而惧，择善而从，同周文之小心，追殷汤之罪己。前王所以致理者，勤而行之；今时所以败德者，思而改之。与物更新，易人视听，则宝祚无疆，普天幸甚，何祸败之有乎？然则社稷安危。国家治乱，在于一人而已。当今太平之基，既崇极天之峻；九仞之积，犹亏一篑之功。千载休期，时难再得，明主可为而不为，微臣所以郁结而长叹者也。

臣诚愚鄙，不达事机，略举所见十条，辄以上闻圣听。伏愿陛下采臣狂瞽之言，参以刍荛之议，冀千虑一得，衮职有补，则死日生年，甘从斧钺。
观鱼潭
李白（唐代）

观鱼碧潭上，木落潭水清。日暮紫鳞跃，圆波处处生。

凉烟浮竹尽，秋月照沙明。何必沧浪去，兹焉可濯缨。
清平乐 次前韵 西野郭安道所寄清平乐，言予
刘敏中（元代）

经春闭户。人不思量处。蓦地花神通一路。留得神仙肯住。相欢忘却无家。对花细引流霞。此日诗来肠断，望君东海西涯。
减字木兰花·疏梅风韵
佚名（宋代）

疏梅风韵。不许游蜂飞蝶近。要识芳容。除向瑶台月下逢。尊前一见。换尽平生桃李眼。却笑襄王。楚梦无踪空断肠。